

**H O T Ă R Â R E**

**privind inițierea planurilor de dezinstituționalizare la nivelul unor**

**centre rezidenţiale pentru persoane adulte cu dizabilităţi din structura**

**Direcției Generale de Asistență Socială și Protecția Copilului Cluj**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 155 din 18.08.2025 privind inițierea planurilor de dezinstituționalizare la nivelul unor centre rezidenţiale pentru persoane adulte cu dizabilităţi din structura Direcției Generale de Asistență Socială și Protecția Copilului Cluj, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 34689/11.08.2025; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 35259/28.08.2025 şi de Avizul cu nr. 34689 din 20.08.2025 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de Avizul consultativ al Colegiului Director al Direcției Generale de Asistență Socială și Protecția Copilului Cluj emis prin Hotărârea nr. 8/18.08.2025;

Luând în considerare:

* art. 2 – 3 și ale art. 80 - 84 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140 și ale art. 142 -153 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020 (republicată 2);

În conformitate cu dispozițiile:

* art. 173 alin. (1) lit. d) și alin. (5) lit. b), ale art. 190 alin. (3) și ale art. 191 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii nr. 221/2010 pentru ratificarea Convenţiei privind drepturile persoanelor cu dizabilităţi, adoptată la New York de Adunarea Generală a Organizaţiei Naţiunilor Unite la 13 decembrie 2006, deschisă spre semnare la 30 martie 2007 şi semnată de România la 26 septembrie 2007;
* art. 3 alin. (2), art. 27 - 28, art. 30, art. 35 - 43, art. 79 - 91, art. 112, art. 114, art. 128 și ale art. 132 - 135 din Legea asistenței sociale nr. 292/2011, cu modificările și completările ulterioare;
* art. 1 - 7 din Legea privind asigurarea calității în domeniul serviciilor sociale nr. 197/2012, cu modificarile și completările ulterioare;
* art. 31 - 34 și ale art. 51 - 56 din Legea privind protecția si promovarea drepturilor persoanelor cu dizabilități nr. 448/2006, republicată, cu modificările și completările ulterioare;
* Legii nr. 7/2023 privind susţinerea procesului de dezinstituţionalizare a persoanelor adulte cu dizabilităţi şi aplicarea unor măsuri de accelerare a acestuia şi de prevenire a instituţionalizării, precum şi pentru modificarea şi completarea unor acte normative;
* art. II alin. (4) și alin. (5) din Ordonanţa de urgenţă a Guvernului nr. 69/2018 pentru modificarea şi completarea Legii nr. 448/2006 privind protecţia şi promovarea drepturilor persoanelor cu dizabilități;
* art. III din Ordonanţa de urgenţă a Guvernului nr. 114/2021 pentru modificarea unor acte normative, precum şi reglementarea unor măsuri în domeniul protecţiei drepturilor persoanelor cu dizabilităţi, aprobată prin Legea nr. 87/2022, modificată prin Ordonanţa de urgenţă a Guvernului nr. 94/2023;
* Hotărârii Guvernului nr. 798/2016 privind aprobarea programului de interes naţional în domeniul protecţiei şi promovării drepturilor persoanelor cu dizabilităţi „Înfiinţarea de servicii sociale de tip centre de zi, centre respiro/centre de criză şi locuinţe protejate în vederea dezinstituţionalizării persoanelor cu dizabilităţi aflate în instituţii de tip vechi şi pentru prevenirea instituţionalizării persoanelor cu dizabilităţi din comunitate”, cu modificările și completările ulterioare;
* Hotărârii Guvernului nr. 490/2022 pentru aprobarea Strategiei naționale privind drepturile persoanelor cu dizabilități "O Românie echitabilă" 2022-2027;
* Hotărârii Guvernului nr. 1.543/2022 pentru aprobarea Strategiei naționale privind prevenirea instituționalizării persoanelor adulte cu dizabilități și accelerarea procesului de dezinstituționalizare, pentru perioada 2022-2030;
* Ordinului Președintelui Autorității Naționale pentru Protecția Drepturilor Persoanelor cu Dizabilități nr. 358/2023 pentru aprobarea Metodologiei de finanţare a serviciilor sociale de tip rezidenţial prevăzute la art. 51 alin. (3) din Legea nr. 448/2006 privind protecţia şi promovarea drepturilor persoanelor cu handicap, cu modificările și completările ulterioare;
* Ordinului Președintelui Autorității Naționale pentru Protecția Drepturilor Persoanelor cu Dizabilități nr. 359/2023 pentru aprobarea obiectivelor şi indicatorilor-cheie de performanţă corespunzători acestora privind procesul de dezinstituţionalizare şi de prevenire a instituţionalizării persoanelor adulte cu dizabilităţi, cu modificările și completările ulterioare;
* Ordinului Președintelui Autorității Naționale pentru Protecția Drepturilor Persoanelor cu Dizabilități nr 334/2024 pentru aprobarea versiunii extinse a Ghidului care conține instrumentele de lucru privind accelerarea procesului de dezinstituționalizare;
* Hotărârii Consiliului Județean Cluj nr. 165/2020 privind aprobarea planurilor de restructurare a centrelor rezidențiale pentru persoanele adulte cu dizabilități din structura Direcţiei Generale de Asistenţă Socială şi Protecţia Copilului Cluj
* Hotărârii Consiliului Județean Cluj nr. 44/2024 privind actualizarea planurilor de restructurare a centrelor rezidențiale pentru persoanele adulte cu dizabilități din structura Direcţiei Generale de Asistenţă Socială şi Protecţia Copilului Cluj;
* Hotărârii Consiliului Județean Cluj nr. 66/2025 privind privind actualizarea, pentru anul 2025, a planurilor de restructurare a centrelor rezidențiale pentru persoanele adulte cu dizabilități din structura Direcţiei Generale de Asistenţă Socială şi Protecţia Copilului Cluj;
* Hotărârii Consiliului Județean Cluj nr. 44/2023 privind înființarea Comitetului pentru accelerarea procesului de dezinstituţionalizare şi de prevenire a instituţionalizării la nivelul Județului Cluj, precum și aprobarea Regulamentului de organizare şi funcţionare al acestuia;
* Hotărârii Consiliului Județean Cluj nr. 172/2023 privind aprobarea Strategiei judeţene de dezvoltare a serviciilor sociale în Județul Cluj pentru perioada 2023-2030;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă inițierea planurilor de dezinstituționalizare a persoanelor adulte cu dizabilități, beneficiari de servicii, la nivelul următoarelor centre rezidenţiale pentru persoane adulte cu dizabilităţi din structura Direcției Generale de Asistență Socială și Protecția Copilului Cluj:

1. Centrul de Îngrijire și Asistență pentru Persoane cu Dizabilități Câțcău;
2. Locuința Minim Protejată “Speranța” Câțcău;
3. Locuința Minim Protejată “Buna Vestire Câțcău;
4. Centrul de Îngrijire și Asistență pentru Persoane Adulte cu Dizabilități Mociu;
5. Centrul de Abilitare și Reabilitare pentru Persoane Adulte cu Dizabilități Gherla;
6. Centrul de Abilitare și Reabilitare pentru Persoane Adulte cu Dizabilitati Jucu;
7. Centrul de Îngrijire și Asistență pentru Persoane Adulte cu Dizabilități Luna de Jos;
8. Centrul de Îngrijire și Asistență pentru Persoane Adulte cu Dizabilități Cluj-Napoca.

**Art. 2. (1)** În termen de 30 de zile de la comunicarea prezentei hotărâri și în scopul prevăzut la art. 1, Direcția Generală de Asistență Socială și Protecția Copilului Cluj va constitui o echipă care va avea ca atribuții principale elaborarea Planului de dezinstituționalizare și coordonarea implementării măsurilor și activităților prevăzute în plan.

**(2)** În termen de 4 luni de la comunicarea prezentei hotărâri, echipa prevăzută la alin. (1) va elabora Partea I a Planului de dezinstituționalizare – Inițiere și pregătire și regulamentul cu privire la admiterile în centrul rezidenţial.

**Art. 3.** Consiliul Județean Cluj își asumă îndeplinirea obiectivelor și indicatorilor – cheie de performanță aferenți procesului de dezinstituționalizare la nivelul Județului Cluj, stabiliți la punctul 13 din Anexa la Ordinul nr. 359/2023, cu modificările și completările ulterioare:

|  |  |  |  |  |  |
| --- | --- | --- | --- | --- | --- |
| Nr.crt. | Judeţul/Sectorul municipiului Bucureşti | Numărulde persoane asistateîn sistemul rezidenţialla 31.12.2020 | OBIECTIV 1 | OBIECTIV 2 | OBIECTIV 3 |
| Indicatori-cheie de performanţă 50% | Numărulde persoane instituţionalizate care beneficiază de sprijin în vederea dezinstituţionalizării | Indicatori-cheie de performanţă 32% | Numărulde persoane asistateîn sistemul rezidenţialla 30.06.2026 | Indicatori-cheie de performanţă 10% | Numărulde persoane asistateîn sistemul rezidenţialla 31.12.2030 |
| 13 | Cluj | 349 | 175 | 175 | 118 | 231 | 23 | 208 |

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală de Asistență Socială și Protecția Copilului Cluj.

**Art. 5.** Prezenta hotărâre se comunică Direcției Generale Buget Finanțe, Resurse Umane; Direcției Generale de Asistență Socială și Protecția Copilului Cluj, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 152 din 29 august 2025**

*Prezenta hotărâre a fost adoptată cu 32 voturi “pentru”**, 1 vot ”împotrivă” și o ”abținere”, iar 3 membri ai Consiliului județean nu au votat, fiind astfel respectate prevederile legale privind majoritatea de voturi necesară.*